Coba jelasin Sejarah dari Zack Snyder's Justice League dalam bahasa melayu dong

Setelah Man of Steel (2013) dikeluarkan, sutradara Zack Snyder menggariskan asas kepada DC Extended Universe (DCEU) yang terdiri daripada satu arka menjangkau lima filem termasuk Man of Steel, Batman v Superman: Dawn of Justice (2016), dan trilogi Justice League. Mengikut wawasan asal Snyder, sepatutnya Batman v Superman menjadi filem yang paling kelam dalam siri, dan filem-filem berikutnya pula beransur ceria. Akan tetapi, Batman v Superman tidak disambut baik, dikritik kerana nada yang kelam, ketiadaan unsur humor, dan jalan cerita yang perlahan. Maka Snyder bersama pihak pengedar Warner Bros. mengkaji semula filem-filem DCEU yang berikutnya, khususnya Suicide Squad (2016) yang ketika itu sudah selesai penggambaran am, dan Justice League yang akan bermula penggambaran dalam sebulan. Snyder bersama penulis skrip Chris Terrio menulis semula Justice League supaya lebih ceria.

Penggambaran utama filem Justice League bermula pada April 2016 dan tamat pada Disember berikutnya. Berbulan-bulan kemudian, Justice League ditayangkan dalam pelbagai bentuk hasil suntingan kepada para eksekutif Warner Bros. dan juga rakan-rakan dan saudara-mara Snyder. Tempoh filem dan picture lock telah dimuktamadkan, tetapi hasil-hasil suntingan terbabit tidak lengkap dari segi efek visual dan adunan audio. Snyder berkata bahawa pihaknya mempunyai berbilang hasil suntingan yang sudah "selesai" pada pokoknya dan hanya perlu diperhalusi CG-nya. penulis skrip Mark Hughes, selaku penyumbang kepada majalah Forbes, melaporkan bahawa suntingan Snyder sudah lebih 90% lengkap, manakala The Daily Telegraph memetik kata seorang pakar efek visual yang menganggarkan bahawa Warner Bros. akan memerlukan $30–40 juta lagi untuk menyiapkan filem berkenaan. Para eksekutif Warner Bros. yang menonton suntingan Snyder berpendapat bahawa Snyder telah bertungkus-lumus 'menceriakan' suasana filem ekoran kritikan yang dilemparka terhadap Batman vs. Superman: Dawn of Justice. Sungguhpun demikian, pihak Warner Bros. tidak puas hati dengan hasilnya, malah laporan orang dalam menyatakan bahawa suntingan itu dianggap "tidak sesuai ditonton".

Kecewa dengan hasil arahan Snyder, Warner Bros. mengambil masuk Joss Whedon yang pernah mengarah filem-filem Marvel Cinematic Universe iaitu The Avengers (2012) dan Avengers: Age of Ultron (2015), untuk menulis semula skrip dan melakukan penggambaran semula secara menyeluruh. Ketua Pegawai Eksekutif Warner Bros. Kevin Tsujihara mengehendaki agar Justice League tidak mencecah dua jam. Warner Bros. juga memutuskan untuk tidak menangguhkan tarikh keluaran (yang mungkin memberikan lebih masa untuk menyempurnakan Justice League) supaya para orang atasan dijamin bonus tahunan, di samping kebimbangan bahawa syarikat induk AT&T mungkin akan membubarkan studio selepas penggabungan syarikat yang menjelang. Snyder disandarkan untuk menggambarkan babak-babak yang dikaji semula oleh Whedon, dan mereka sedang berganding bahu untuk memenuhi permintaan Warner Bros. apabila anak perempuan Snyder, Autumn Snyder membunuh diri pada Mac 2017. Snyder mengusahakan Justice League selama dua bulan untuk cuba mengetepikan tragedi, sebelum meletak jawatan pada bulan Mei. Isterinya Deborah Snyder yang juga penerbit Justice League turut meninggalkan projek.

Whedon mengambil alih sepenuhnya usaha penerbitan, tetapi Snyder tetap dihargai sebagai pengarah. Whedon menokok skrip sebanyak hampir 80 muka surat, dan dianggarkan oleh Wagner bahawa suntingan Whedon hanya menggunakan 10% daripada hasil rakaman Snyder. Penggubah muzik Tom Holkenborg sempat menyiapkan skor filemnya sebelum digantikan oleh Danny Elfman di tengah-tengah usaha pascapenerbitan. Babak-babak yang ditulis atau digambarkan semula oleh Whedon untuk tayangan pawagam mempunyai nada yang lebih ceria dengan lebih unsur humor, di samping mengurangkan takat keganasan yang terlihat dalam arahan Snyder yang lebih kelam. Untuk memenuhi had tempoh masa yang ditetapkan, rakaman Snyder dipotong lebih 90 minit tetapi hasilnya tetap menepati garis luar asas cerita. Sungguhpun suntingan awal disambut hambar oleh penonton ujian, namun tayangan awal suntingan Whedon diberi markah setaraf dengan Wonder Woman (2017), jadi Warner Bros. memutuskan untuk terus mengeluarkan filem ini seadanya. Snyder pada mulanya merelakan Whedon untuk mengkaji semula skrip, tetapi lama-kelamaan kesal kerana Whedon diberi lebih kuasa oleh pihak studio; Snyder tidak membantah kerana beliau sekeluarga masih meratapi kematian Autumn.

Justice League keluar di pawagam pada 17 November 2017, disifatkan oleh para pengkritik sebagai "filem Frankenstein" yang terang-terang terhasil daripada dua pengarah yang bercanggah wawasan. Setelah menonton versi Whedon pada akhir tahun 2017, Deborah Snyder dan penerbit eksekutif Christopher Nolan memesan Snyder supaya "jangan sekali-kali menonton filem itu" kerana khuatir akan menyakitkan hatinya. Justice League mengutip $657.9 juta berbanding dengan bajet kira-kira $300 juta. Berbanding dengan titik pulang modal sebanyak $750 juta, Deadline Hollywood melaporkan bahawa filem berkenaan mengakibatkan Warner Bros. rugi sekitar $60 juta. Seorang eksekutif Warner Bros. yang enggan menyebut namanya menyatakan pada Februari 2021 bahawa pihak studio juga tidak senang dengan perubahan-perubahan "memeranjatkan" yang diterapkan pada hasil akhir, khususnya adegan Black Clad dan keluarga Rusia yang disifatkan sebagai tokokan yang lawak dan tidak bermakna. Eksekutif tersebut menegaskan bahawa filem akhir meninggalkan rasa "kekok" kerana pihak studio enggan mengaku hasil kerjanya yang menjadi "tahi". Ekoran sambutan hambar filem berkenaan, Warner Bros. memutuskan untuk mengundurkan diri dari wawasan siri filem Snyder dan menumpukan usaha kepada filem-filem tunggal dan francais-francais solo.